ROZHODNUTIE KOMISIE
zo 6. decembra 2005,
ktorým sa Bulharsko uznáva za krajinu bez výskytu Clavibacter michiganensis (Smith) Davis et al. ssp. sepedonicus (Spieckerman a Kotthoff) Davis et al.
[oznámené pod číslom K(2005) 4722]
(2005/870/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej prílohu III časť A bod 12,
so zreteľom na žiadosť Bulharska,
keďže:
(1)
Podľa ustanovení prílohy III časť A bod 12 k smernici 2000/29/ES sa nesmú uvádzať na trh v členských štátoch hľuzy druhov Solanum L. a ich hybridy, iné ako sadivové zemiaky a určité iné zemiaky, špecifikované v prílohe III časť A body 10 a 11, s pôvodom v určitých európskych tretích krajinách, iných ako tie, ktoré sú uznané za krajiny bez výskytu Clavibacter michiganensis (Smith) Davis et al. ssp. sepedonicus (Spieckerman a Kotthoff) Davis et al. (ďalej len „organizmus“) alebo v ktorých sa uznávajú rovnocenné ustanovenia ako v Spoločenstve o boji s organizmom.
(2)
Z oficiálnych informácií, ktoré poskytlo Bulharsko a z informácií zozbieraných Potravinovým a veterinárnym úradom Komisie v marci 2004 a v marci 2005 počas misií vykonaných v tejto krajine sa zistilo, že organizmus sa nevyskytuje v krajine a že Bulharsko uplatňovalo kontrolný, skúšobný a testovací postup pre organizmus pri dovozoch zemiakov a pri produkcii domácich sadivových a konzumných zemiakov.
(3)
Preto sa môže tvrdiť, že nehrozí rozšírenie organizmu.
(4)
Toto rozhodnutie nemá vplyv na žiadne následné zistenia, ktoré by mohli preukázať, že sa tento organizmus v Bulharsku vyskytuje.
(5)
Komisia zabezpečí, aby Bulharsko sprístupnilo všetky dostupné technické informácie, ktoré sú potrebné na pokračovanie hodnotenia uvedenej situácie.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Týmto sa Bulharsko uznáva za krajinu bez výskytu Clavibacter michiganensis (Smith) Davis et al. ssp. sepedonicus (Spieckerman a Kotthoff) Davis et al.
Článok 2
Toto rozhodnutie je určené členským štátom.
V Bruseli 6. decembra 2005